CELEX: 32014R0874
Language: sk
Date: 2014-08-08 00:00:00
Title: Vykonávacie nariadenie Komisie (EÚ) č. 874/2014 z  8. augusta 2014 o zatriedení určitého tovaru do kombinovanej nomenklatúry

13.8.2014   
            
            
               SK
            
            
               Úradný vestník Európskej únie
            
            
               L 240/6
            
         VYKONÁVACIE NARIADENIE KOMISIE (EÚ) č. 874/2014
   z 8. augusta 2014
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa stanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je stanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení vydanej v súvislosti s tovarom, na ktorý sa vzťahuje toto nariadenie, ktorá nie je v súlade s týmto nariadením, mohol na túto informáciu aj naďalej odvolávať počas určitého obdobia podľa článku 12 ods. 6 nariadenia Rady (EHS) č. 2913/92 (2). Toto obdobie by malo byť stanovené na tri mesiace.
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry pod číselný znak KN uvedený v stĺpci 2 uvedenej tabuľky.
   Článok 2
   Na záväznú informáciu o nomenklatúrnom zatriedení tovaru, ktorá nie je v súlade s týmto nariadením, je možné odvolávať sa aj naďalej v súlade s článkom 12 ods. 6 nariadenia (EHS) č. 2913/92 počas troch mesiacov od dátumu nadobudnutia účinnosti tohto nariadenia.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 8. augusta 2014
      
         
            Za Komisiu
         
         
            v mene predsedu
         
         Martine REICHERTS
         
            členka Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Nariadenie Rady (EHS) č. 2913/92 (EHS) z 12. októbra 1992, ktorým sa ustanovuje Colný kódex Spoločenstva (Ú. v. ES L 302, 19.10.1992, s. 1).
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Textilný poťah z polyesterovej tkaniny v tvare kruhu na použitie na pneumatiky špecifických typov automobilov s cieľom zlepšiť funkčnosť behúňa pneumatiky pri jazde na snehu.
                  Vnútro stredovej časti výrobku je vyrobené z nití zo silných spojitých polyesterových vlákien zabezpečujúcich odolnosť štruktúry. Vonkajšia stredová časť výrobku je vyrobená z nití z nespojitých polyesterových vlákien dvoch rozličných rozmerov zabezpečujúcich absorbovanie a priľnavosť prostredníctvom nerovností povrchu výrobku. Stredová časť výrobku pokrývajúca časť pneumatiky, ktorá je v kontakte s vozovkou, je preto odolnejšia voči roztrhnutiu a má lepšie absorpčné vlastnosti a lepšiu priľnavosť ako ostatné časti.
                  Ostatné časti výrobku pokrývajú bočné časti pneumatiky a sú skonštruované tým spôsobom, aby držali výrobok na jeho mieste počas jazdy.
                  Všetky časti sú navzájom zošité.
                  Na jednej strane výrobku sú pripojené štyri pásy polypropylénovej tkaniny, ktoré slúžia ako úchyty pri pripevňovaní výrobku na pneumatiku.
                  Pozri fotografiu (1)
                  
               
               
                  6307 90 98
               
               
                  Zatriedenie je určené všeobecnými pravidlami 1 a 6 na interpretáciu kombinovanej nomenklatúry, poznámkou 7 f) k XI. triede a znením číselných znakov KN 6307, 6307 90 a 6307 90 98.
                  Zatriedenie ako doplnok podpoložky 8708 70 je vylúčené, pretože výrobok len zlepšuje funkciu behúňa pneumatiky pri jazde na snehu, a teda neprispôsobuje vozidlo na určitú činnosť, ani nerozširuje rozsah činností, ani neumožňuje vykonanie špeciálnej funkcie súvisiacej s hlavnou funkciou vozidla (pozri rozsudok zo 16. júna 2011, Unomedical, C-152/10, Zb. I-5433, bod 29).
                  V dôsledku toho a vzhľadom na skutočnosť, že výrobok je zhotovený výlučne z textilného materiálu a že jeho rozličné časti sú spojené zošitím, výrobok sa má zatriediť pod číselný znak KN 6307 90 98 ako „ostatné celkom dohotovené textilné výrobky“.
               
            
         (1)  Obrázok slúži len na informačné účely.